د پي ټي اېم مشر منظور پشتين اسلام اباد پرېس کلب ته نه دی پرېښودی شوی
په اسلام اباد کې ژورنالسټان او د مدني ټولنې غړي وايي د اسلام اباد په نيشنل پرېس کلب کې د مشرانو ژورنالسټانو ناسته وه خو د پښتون ژغورنې غورځنګ منظور پشتين پرېس کلب ته په بلل کېدو دغه غونډه ودرول شوې ده.
کراچۍ — د ښځو د حقونو دپاره کار کوونکي تنظيم (وومن ډېموکرېټک تنظيم) مشره او د پي ټي اېم فعاله عصمت شاه جهان وايي د هر خالي، شنبې په ورځ د پرېس کلب په لايبرېرۍ کې د مشرانو ژورنالسټانو ناسته کيږي او هغې ته منظور پشتين رابلل شوی ؤ. وي او ای ډيوه سره په خبرو کې شاه جهان وويل "د پروګرام پېل کېدو نه يو ساعت وړاندې ورته د لايبريرۍ مشر جميل وويل چې د پرېس کلب سيکرټري انور رضا لايبريري وتړله". شاه جهان وايي "هو، دا ناسته د منظور پشتين د وجې کېدو نه ده پرېښودل شوې او لايبريري تړل شوې ده". اغلې دغه خبره په خپل فېس بک ليکلې او په پارک کې د ناستې عکسونه يې خپاره کړي دي، وي او ای ډيوه ته د اسلام اباد نيشنل پرېس کلب صدر شکيل قرار وروسته وويل چې په پرېس کلب کې داسې هيڅ قسم بندېز نشته، او هغه پرون په خپله موجود نه ؤ، هغه په حال خبر شوی دی او پلټنې يې کوي چې چا داسې کار کړی دی. په ټولنيزو رسنیو ژورنالسټانو دغه عمل په سختو ټکو کې غندلی دی. ژورنالسټ مطيع الله جان په ټويټر ویلي، "نيشنل پرېس کلب ته د پي ټي اېم د مشر منظور پشتین په ننوتولو بندېز او د مشرانو ژورنالسټانو مجبورا د پرېس کلب نه بهر ناسته د افسوس او غندلو وړ پېښه ده. د پرېس کلب د عزت ساتلو دپاره به پېشه ور ژورنالسټانو فورم ته قدم پورته کول وي". ژورنالسټ محمد الياس خان ویلي، "اسلام پرېس کلب د پلازمینې سينئیر ژورنالسټان بهر کړي چا چې منظور پشتين د اوونيزې ناستې غونډې ته رابللی ؤ، او دوی بيا دغه ناسته د ماشومانو په پارک کې کړې ده". د پي ټي اېم مشرانو د روان کال اپرېل په مياشت کې هم ویلي ؤ چې محسن داوړ او علي وزير ته د اسلام اباد د پرېس کلب په ودانۍ کې د پرېس کانفرنس اجازت نه ؤ ورکړی شوی. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.